SK Úradný vestník Európskej únie L 155/3

ROZHODNUTIE RADY

z 13. mája 2013

o pozícii, ktorá sa má zaujať v mene Európskej únie v rámci Medzinárodnej námornej organizácie (IMO) v súvislosti s prijatím určitých kódexov a s tým súvisiacich zmien určitých dohovorov a protokolov

(2013/268/EÚ)

RADA EURÓPSKEJ ÚNIE,

so zreteľom na Zmluvu o fungovaní Európskej únie, a najmä na jej článok 100 ods. 2 v spojení s jej článkom 218 ods. 9,

so zreteľom na návrh Európskej komisie,

keďže:

(1) Kódex na vykonávanie nástrojov IMO (kódex III) bol schválený Výborom IMO pre ochranu morského prostredia (MEPC) na jeho 64. zasadnutí v októbri 2012 a Výborom IMO pre námornú bezpečnosť (MSC) na jeho 91. zasadnutí v novembri 2012. Očakáva sa, že uvedený kódex bude prijatý na 28. zhromaždení IMO v decembri 2013.

(2) Kódex IMO pre uznané organizácie (kódex RO) bol tiež schválený na MEPC na jeho 64. zasadnutí a MSC na jeho 91. zasadnutí. Očakáva sa, že uvedený kódex bude prijatý MEPC na jeho 65. zasadnutí v máji 2013 a MSC na jeho 92. zasadnutí v júni 2013.

(3) MSC na svojom 91. zasadnutí schválil zmeny Medzinárodného dohovoru o nákladovej značke z roku 1966 (ďalej len „dohovor o nákladovej značke“), Medzinárodných pravidiel na zabránenie zrážkam na mori z roku 1972 a Medzinárodného dohovoru o vymeriavaní lodí z roku 1969 s cieľom zabezpečiť, aby sa kódex III spolu so súvisiacim systémom auditu vlajkového štátu stali povinnými, na zváženie a prijatie na 28. zhromaždení IMO.

(4) MEPC na svojom 64. zasadnutí schválil zmeny protokolov z rokov 1978 a 1997 k Medzinárodnému dohovoru o zabránení znečisťovaniu z lodí z roku 1973 (ďalej len „dohovor MARPOL“) s cieľom zabezpečiť, aby sa kódex III spolu so súvisiacim systémom auditu vlajkového štátu stali povinnými. Očakáva sa, že MEPC prijme tieto zmeny na svojom 66. zasadnutí v roku 2014.

(5) MSC na svojom 91. zasadnutí schválil zmeny Medzinárodného dohovoru o bezpečnosti ľudského života na mori z roku 1974 (ďalej len „dohovor SOLAS“) a protokolu k dohovoru SOLAS z roku 1988, ako aj protokolu z roku 1988 k dohovoru o nákladovej značke z roku 1966 s cieľom zabezpečiť, aby sa kódex III spolu so súvisiacim systémom auditu vlajkového štátu stali povinnými. Očakáva sa, že MSC na svojom 92. zasadnutí, ktoré sa bude konať v júni 2013, schváli zmeny Medzinárodného dohovoru o normách výcviku, kvalifikácie a strážnej služby námorníkov z roku 1978 (ďalej len „dohovor STCW“) na rovnaký účel. Očakáva sa, že MSC prijme tieto zmeny k dohovoru SOLAS a k dohovoru STCW na svojom 93. zasadnutí v roku 2014.

(6) MEPC na svojom 64. zasadnutí schválil zmeny protokolu z roku 1978 k dohovoru MARPOL s cieľom zabezpečiť, aby sa kódex RO stal povinným. Očakáva sa, že MEPC prijme tieto zmeny na svojom 65. zasadnutí.

(7) MSC na svojom 91. zasadnutí schválil zmeny dohovoru SOLAS a protokolu z roku 1988 k dohovoru o nákladovej značke, s cieľom zabezpečiť, aby sa kódex RO stal povinným. Očakáva sa, že MSC prijme tieto zmeny na svojom 92. zasadnutí.

(8) Po prijatí zmien uvedených dohovorov a protokolov generálny tajomník IMO predloží tieto zmeny príslušným zmluvným stranám, aby vyjadrili svoj súhlas buď tichý, alebo výslovný s tým, že budú uvedenými zmenami viazané v súlade s príslušnými ustanoveniami každého dohovoru alebo protokolu.

(9) Žiadny z dohovorov a protokolov neobsahuje ustanovenia vylučujúce formuláciu výhrad, pokiaľ ide o zmeny.

(10) Návrh kódexu III má nahradiť uznesenie zhromaždenia IMO A.1054(27) obsahujúce existujúci kódex na vykonávanie záväzných nástrojov IMO, ktoré po niekoľkých zmenách zas nahradilo uznesenie zhromaždenia IMO A.847 (20), ktoré sú členské štáty pokiaľ ide o ich zodpovednosti ako vlajkové štáty povinné uplatňovať so zreteľom na smernicu Európskeho parlamentu a Rady 2009/15/ES z 23. apríla 2009 o spoločných pravidlách a normách pre organizácie vykonávajúce inšpekcie a prehliadky lodí a pre príslušné činnosti námorných úradov (1).

(11) Kódex RO je vyčerpávajúcim spôsobom upravený smernicou 2009/15/ES a nariadením Európskeho parlamentu a Rady (ES) č. 391/2009 z 23. apríla 2009 o spoločných pravidlách a normách pre organizácie vykonávajúce inšpekcie a prehliadky lodí (2), a to buď priamo, alebo odkazom na viacero uznesení IMO.

(12) Okrem toho smernica 2009/15/ES stanovuje, že na základe prijatia nových nástrojov alebo protokolov k medzinárodným dohovorom v nej uvedených Rada na návrh Komisie rozhodne, s prihliadnutím na legislatívne postupy v členských štátoch, ako aj na relevantné postupy v IMO, o podrobnostiach ratifikácie týchto nových nástrojov alebo protokolov, pričom sa ubezpečí o tom, že sa používajú jednotne a súčasne v členských štátoch. Pojem „medzinárodné dohovory“ je vymedzený v smernici 2009/15/ES a v nariadení (ES) č. 391/2009 a zahŕňa dohovory SOLAS a MARPOL a dohovor o nákladovej značke spolu s ich príslušnými protokolmi a zmenami a so súvisiacimi záväznými kódexmi v aktuálnom znení.

(13) Povinnosti, ktoré vlajkovým štátom vyplývajú z dohovoru STCW, sú upravené smernicou Európskeho parlamentu a Rady 2008/106/ES z 19. novembra 2008 o minimálnej úrovni prípravy námorníkov (3).

(14) V niektorých oblastiach sa zistili nezrovnalosti medzi kódexom III a kódexom RO na jednej strane a právnymi aktmi Únie na strane druhej. Je potrebné zabezpečiť súlad povinností členských štátov, ktoré im vyplývajú z uplatňovania kódexu III a kódexu RO na základe dohovorov STCW, SOLAS, MARPOL a dohovoru o nákladovej značke, ich protokolov a na základe ďalších dohovorom a protokolov, podľa ktorých sú kódexy III a RO pre zmluvné strany povinné, s právom Únie.

(15) V smernici Európskeho parlamentu a Rady 2009/21/ES z 23. apríla 2009 o plnení povinností vlajkového štátu (4) sa stanovuje viacero povinností pre členské štáty ako vlajkové štáty. Ide najmä o povinnosť členských štátov prijať opatrenia potrebné na to, aby sa audit ich úradov uskutočnený IMO vykonal aspoň raz za sedem rokov. Platnosť príslušného ustanovenia však uplynie najneskôr 17. júna 2017 alebo skôr, ak to ustanoví Komisia, keď nadobudne účinnosť povinný systém auditu členských štátov IMO.

(16) S výnimkou oblastí konfliktu s právom EÚ oba návrhy kódexov sa musia celkovo považovať za pozitívny vývoj, keďže vytvoria celosvetový vysoký štandard pre činnosti vlajkových štátov a tiež uznaných organizácií. Z týchto dôvodov bolo vypracovanie kódexu RO IMO výslovne uvedené v odôvodnení (4) nariadenia (ES) č. 391/2009. Únia by preto mala podporiť prijatie oboch kódexov ako povinných nástrojov IMO.

(17) Únia nie je členom IMO ani zmluvnou stranou daných dohovorov, predpisov a protokolov. Je preto nevyhnutné, aby Rada oprávnila členské štáty na vyjadrenie súhlasu s tým, že v záujme Únie budú viazané zmenami k týmto dohovorom a protokolom, na ktorých základe sa kódex III a kódex RO spolu so súvisiacim systémom auditu vlajkového štátu stanú povinnými,

PRIJALA TOTO ROZHODNUTIE:

Článok 1

1. Pozíciou Únie na 28. zhromaždení IMO je súhlasiť s návrhom kódexu na vykonávanie nástrojov IMO, ako bol schválený Výborom IMO pre námornú bezpečnosť na jeho 91. zasadnutí a stanovený v prílohe 16 dokumentu IMO MSC 91/22.

2. Pozíciou Únie na 28. zhromaždení IMO je súhlasiť:

a) so zmenami k predpisu 3 kapitoly 1 prílohy I a k zaradeniu novej prílohy IV do Medzinárodného dohovoru o nákladovej značke z roku 1966 s cieľom zabezpečiť, aby sa kódex na vykonávanie nástrojov IMO spolu so súvisiacim systémom auditu vlajkového štátu, ako boli schválené Výborom IMO pre námornú bezpečnosť na jeho 91. zasadnutí a stanovené v prílohe 10 k dokumentu IMO MSC 91/22, stali povinnými,

b) so zmenami predpisu 2 prílohy I a zaradenia novej prílohy III do Medzinárodného dohovoru o vymeriavaní lodí z roku 1969 s cieľom zabezpečiť, aby sa kódex na vykonávanie nástrojov IMO spolu so súvisiacim systémom auditu vlajkového štátu, ako boli schválené Výborom IMO pre námornú bezpečnosť na jeho 91. zasadnutí a stanovené v prílohe 12 k dokumentu IMO MSC 91/22, stali povinnými,

c) so zmenami dohovorou o medzinárodných pravidlách na zabránenie zrážkam na mori z roku 1972 zaradením novej časti F s cieľom zabezpečiť, aby sa kódex na vykonávanie nástrojov IMO spolu so súvisiacim systémom auditu vlajkového štátu, ako boli schválené Výborom IMO pre námornú bezpečnosť na jeho 91. zasadnutí a stanovené v prílohe 11 k dokumentu IMO MSC 91/22, stali povinnými.

Článok 2

1. Pozíciou Únie na 65. zasadnutí Výboru IMO pre ochranu morského prostredia je súhlasiť s návrhom kódexu IMO pre uznané organizácie, ako bol schválený uvedeným výborom na jeho 64. zasadnutí a Výborom IMO pre námornú bezpečnosť na jeho 91. zasadnutí a stanovený v prílohe 19 k dokumentu IMO MSC 91/22.

2. Pozíciou Únie na 65. zasadnutí Výboru IMO pre ochranu morského prostredia je súhlasiť s prijatím zmien k predpisu 6 prílohy I a predpisu 8 prílohy II k protokolu z roku 1978 k Medzinárodnému dohovoru o zabránení znečisťovaniu z lodí z roku 1973 s cieľom zabezpečiť, aby sa kódex IMO pre uznané organizácie, ako bol schválený uvedeným výborom na jeho 64. zasadnutí a stanovený v prílohe 23 k dokumentu IMO MEPC 64/23, stal povinným.

3. Pozíciou Únie na 66. zasadnutí Výboru IMO pre ochranu morského prostredia je súhlasiť s prijatím zmien k predpisu 1 prílohy I, so zaradením novej kapitoly 10 do prílohy I, s prijatím zmien k predpisu 1 prílohy II, so zaradením novej kapitoly 9 do prílohy II, so zaradením nových kapitol 1 a 2 do prílohy III, so zmenami predpisu 1 prílohy IV, so zaradením novej kapitoly 6 do prílohy IV, so zaradením nových kapitol 1 a 2 do prílohy V, so zmenami predpisu 2 prílohy VI a so zaradením novej kapitoly 5 do prílohy VI protokolov z rokov 1978 a 1997 k Medzinárodnému dohovoru o zabránení znečisťovaniu z lodí z roku 1973 s cieľom zabezpečiť, aby sa kódex na vykonávanie nástrojov IMO spolu so súvisiacim systémom auditu vlajkového štátu, ako boli schválené uvedeným výborom na jeho 64. zasadnutí a stanovené v prílohe 20 k dokumentu IMO MEPC 64/23, stali povinnými.

Článok 3

1. Pozíciou Únie na 92. zasadnutí Výboru IMO pre námornú bezpečnosť je súhlasiť s návrhom kódexu IMO pre uznané organizácie, ako bol schválený uvedeným výborom na jeho 91. zasadnutí a Výborom IMO pre ochranu morského prostredia na jeho 64. zasadnutí a stanovený v prílohe 19 k dokumentu IMO MSC 91/22.

2. Pozíciou Únie na 92. zasadnutí Výboru IMO pre námornú bezpečnosť je súhlasiť:

a) so zmenami predpisu 1 kapitoly XI-1 Medzinárodného dohovoru o bezpečnosti ľudského života na mori z roku 1974 v znení zmien (SOLAS 1974) s cieľom zabezpečiť, aby sa kódex IMO pre uznané organizácie, ako bol schválený uvedeným výborom na jeho 91. zasadnutí a stanovený v prílohe 20 k dokumentu IMO MSC 91/22, stal povinným,

b) so zmenami predpisu 2-1 kapitoly I prílohy I protokolu z roku 1988 k Medzinárodnému dohovoru o nákladovej značke z roku 1966 s cieľom zabezpečiť, aby sa kódex IMO pre uznané organizácie, ako bol schválený uvedeným výborom na jeho 91. zasadnutí a stanovený v prílohe 21 k dokumentu IMO MSC 91/22, stal povinným.

3. Pozíciou Únie na 93. zasadnutí Výboru IMO pre námornú bezpečnosť je súhlasiť:

a) so zmenami Medzinárodného dohovoru o bezpečnosti ľudského života na mori z roku 1974 v znení zmien (SOLAS 1974) zaradením novej kapitoly XIII s cieľom zabezpečiť, aby sa kódex na vykonávanie nástrojov IMO spolu so súvisiacim systémom auditu vlajkového štátu, ako boli schválené uvedeným výborom na jeho 91. zasadnutí a stanovené v prílohe 17 dokumente IMO MSC 91/22, stali povinnými,

b) so zmenami k predpisu 3 kapitoly 1 prílohy I a so zaradením novej prílohy IV k prílohe B protokolu z roku 1988 k Medzinárodnému dohovoru o nákladovej značke z roku 1966 s cieľom zabezpečiť, aby sa kódex na vykonávanie nástrojov IMO spolu so súvisiacim systémom auditu vlajkového štátu, ako boli schválené uvedeným výborom na jeho 91. zasadnutí a stanovené v prílohe 18 dokumente IMO MSC 91/22, stali povinnými.

4. Pozíciou Únie na 92. a 93. zasadnutí Výboru IMO pre námornú bezpečnosť je súhlasiť so schválením a s následným prijatím vhodných zmien dohovoru o normách výcviku, kvalifikácie a strážnej služby námorníkov z roku 1978 s cieľom zabezpečiť, aby sa kódex na vykonávanie nástrojov IMO spolu so súvisiacim systémom auditu vlajkového štátu stali povinnými.

Článok 4

1. Pozíciu Únie podľa článkov 1 až 3 vyjadria členské štáty, ktoré sú členmi IMO, konajúc spoločne v záujme Únie, a s výhradou vyhlásenia uvedeného v prílohe.

2. Formálne a drobné zmeny pozície Únie, ktorá je stanovená v článkoch 1, 2 a 3, môžu byť prijaté bez nutnosti zmeny tejto pozície.

Článok 5

Členské štáty sú týmto oprávnené vyjadriť svoj súhlas s tým, že budú viazané, v záujme Únie a s výhradou vyhlásenia uvedeného v prílohe, zmenami uvedenými v článku 1 ods. 2, článku 2 ods. 2 a 3 a v článku 3 ods. 2, 3 a 4.

Článok 6

Toto rozhodnutie je určené členským štátom.

V Bruseli 13. mája 2013 Za Radu predseda S. COVENEY

(1) Ú. v. EÚ L 131, 28.5.2009, s. 47.

(2) Ú. v. EÚ L 131, 28.5.2009, s. 11.

(3) Ú. v. EÚ L 323, 3.12.2008, s. 33.

(4) Ú. v. EÚ L 131, 28.5.2009, s. 132.